Voldemar Mellik

**Voldemar Mellik** (1938. aastani **Voldemar Melnik**; 11. mai 1887 Purtse – 24. november 1949 Tallinn) oli eesti skulptor ja pedagoog.

## Elukäik
Voldemar Mellik sündis külakooliõpetaja perekonnas. Ta õppis aastatel 1895–1898 Purtse külakoolis, seejärel kuni 1904. aastani Narva linnakoolis. 1906. aastal lõpetas ta Narva Poeglaste Gümnaasiumi õpetaja kutsega ning asus tööle Purtse külakoolis.

1907. aastast õppis ta Peterburis Stieglitzi kunsttööstuskoolis ja 1911. aastast skulptorite Matvei Tšižovi ja Matvei Harlamovi ateljees ning sai 1914. aastal modelleerimise alal rakenduskunstniku ja joonistusõpetaja diplomi. Järgmisel aastal oli ta Peterburi kunstiakadeemias vabakuulaja ja tegutses vabakunstnikuna. 1918. aastast elas Mellik Eestis, kus töötas kuni 1921. aastani Eesti Noorsoo Kasvatusseltsi Tütarlaste Gümnaasiumis, Reaalkoolis ja Õpetajate Seminaris joonistusõpetajana, seejärel käis koos Konrad Mäega Lääne-Euroopa kunstieluga tutvumas.

Aastatel 1920–1935 õpetas ta vaheajaga Pallases ja Riigi Kunsttööstuskoolis skulptuuri ja joonistamist. Oli 1920. aastast kunstiühingu Pallas liige (1924 esimees), 1938. aastast Kujutava Kunsti Sihtkapitali Valitsuse peasekretär ja sihtkapitali nõukogu liige. 1934. aastal Tartu Kunsti ja Kirjanduse Klubi esimees.1940–1941 Jaan Koorti nimelise Riigi Rakenduskunsti Kooli õppejõud, 1942–1943 Tallinna Kujutava ja Rakenduskunsti Kooli direktor ja õppejõud ning 1944–1949 Tallinna Riikliku Tarbekunsti Instituudi õppejõud, 1945. aastast joonistuskateedri juhataja.

Skulptuuriloomingu kõrval oli Mellikul tähtis osa eesti kunsti arengus pedagoogina, muuhulgas realistliku joonistamiskooli juurutajana.

## Isiklikku
Arhitektid Ants Mellik ja Tõnu Mellik olid Voldemar Melliku pojad.

## Looming

Voldemar Mellik viljeles portreed, monumentaalskulptuuri, vabaplastikat, ka keraamikat ja klaasehistööd. Materjalidest eelistas ta graniiti ja pronksi. Ta tegi palju mälestusmärke ja hauasambaid. Tema loomingu kõrgaeg jäi 1930. aastatesse, mil tal valmis terve rida graniidist aktiskulptuure.

Kindla koha on Voldemar Mellik saavutanud Eesti monumentaalkunstis. Tema "Põlevkivikaevur" sai 1937. aasta Pariisi maailmanäitusel *[[grand prix]]*. Ta on loonud hauamonumente ja 12 Vabadussõja mälestussammast üle Eesti. Kindlasti on üks tema tuntumaid teoseid Tallinnas Viru väljaku Musumäe pargi juures asuv purskkaevuskulptuur "Poisid kalaga" (1947).

## Mälestuse jäädvustamine

* Voldemar Melliku tänav Tartus

## Teoseid
* Narva Vabadussõja mälestussammas (1921)
* Tudulinna Vabadussõja mälestussammas (1922)
* Lüganuse Vabadussõja mälestussammas (1923)
* Haapsalu Vabadussõja mälestussammas (1924)
* Vaivara Vabadussõja mälestussammas (1924)
* Põltsamaa Vabadussõja mälestussammas (1924)
* Äksi Vabadussõja mälestussammas (1925)
* Rõuge Vabadussõja mälestussammas (1926)
* Kursi Vabadussõja mälestussammas (1926)
* Otepää Vabadussõja mälestussammas (1928)
* Järva-Madise Vabadussõja mälestussammas (1929)
* Friedrich Robert Faehlmanni monument (1930)
* Rannu vabadussõja mälestussammas (1934)

## Pilte

Fail:Statue of Estonian War of Independence in Otepää 1.jpg|Otepää Vabadussõja mälestussammas
Fail:Kursi Monument to the Estonian War of Independence.jpg|Kursi Vabadussõja mälestussammas
Fail:Olaf Karro hauasammas.jpg|Olaf Karro hauasammas Hiiu-Rahu kalmistul
Fail:Jaan Kiige hauasammas.jpg|Jaan Kiige hauasammas Hiiu-Rahu kalmistul
Fail:Karl August Hermanni (1851-1909) haud.JPG|Karl August Hermanni hauasammas Tartus Uus-Jaani kalmistul
Fail:Narva Vabadussõja mälestussammas.jpg|Narva Vabadussõja mälestussammas
Fail:Friedrich Robert Faehlmann.jpg|Friedrich Robert Faehlmanni monument
Fail:Lüganuse Vabadussõja mälestussammas.jpg|Lüganuse Vabadussõja mälestussammas
Fail:Vabadussõja mälestussammas (Järva-Madise).jpg|Järva-Madise Vabadussõja mälestussammas 
Fail:Purskkaev Poisid kalaga.jpg|Poisid kalaga


## Viited

## Välislingid
* Voldemar Melliku looming EKM Digikogus